PATVIRTINTA

 Molėtų rajono savivaldybės

 tarybos 2020 m. gegužės 28 d.

 sprendimu Nr. B1-137

**MOLĖTŲ RAJONO SAVIVALDYBĖS NEVYRIAUSYBINIŲ ORGANIZACIJŲ**

**TARYBOS NUOSTATAI**

**I SKYRIUS**

**BENDROSIOS NUOSTATOS**

 1. Molėtų rajono savivaldybės nevyriausybinių organizacijų tarybos nuostatai (toliau – nuostatai) reglamentuoja Molėtų rajono savivaldybės nevyriausybinių organizacijų tarybos (toliau – Taryba) tikslus, uždavinius, funkcijas, teises, sudarymo ir darbo organizavimo tvarką.

2. Taryba savo veikloje vadovaujasi Lietuvos Respublikos Konstitucija, Lietuvos Respublikos nevyriausybinių organizacijų plėtros įstatymu, kitais teisės aktais, Molėtų rajono savivaldybės tarybos sprendimais ir šiais nuostatais.

3. Taryba yra patariamoji institucija, užtikrinanti nevyriausybinių organizacijų (toliau – NVO) dalyvavimą nustatant, formuojant ir įgyvendinant NVO plėtros politiką.

 4. Taryba nėra juridinis asmuo. Tarybos nariams už dalyvavimą Tarybos veikloje nemokama.

 5. Tarybos sprendimai yra rekomendacinio pobūdžio.

**II SKYRIUS**

**TARYBOS TIKSLAS, UŽDAVINIAI, FUNKCIJOS IR TEISĖS**

6. Tarybos veiklos tikslas – skatinti Molėtų rajono savivaldybės (toliau – Savivaldybė) NVO veiklą ir plėtrą, stiprinti bendradarbiavimą tarp Savivaldybės institucijų, įstaigų ir Savivaldybės NVO.

7. Tarybos uždaviniai:

7.1. skatinti ir remti Savivaldybės ir NVO bendradarbiavimą, kultūros, turizmo ir paveldo išsaugojimo, mokymo ir švietimo, kūno kultūros ir sporto, socialinių reikalų, socialinės atskirties, skurdo mažinimo, žalingų įpročių prevencijos, sveikatos priežiūros ir sveikatingumo, gyventojų užimtumo, pilietiškumo, bendruomenių stiprinimo, tarptautinio bendradarbiavimo skatinimo bei kitose NVO veiklos srityse;

7.2. organizuoti NVO veiklos viešinimą Savivaldybėje;

7.3. skatinti naujų NVO steigimą Savivaldybėje.

8. Taryba atlieka šias funkcijas:

 8.1. dalyvauja Savivaldybės institucijoms ir įstaigoms atliekant analizę dėl Savivaldybės administruojamų viešųjų paslaugų teikimo ir teikia pasiūlymus dėl viešųjų paslaugų teikimo;

 8.2. analizuoja Savivaldybės NVO sektoriaus problemas ir poreikius;

 8.3. teikia Savivaldybės institucijoms ir įstaigoms pasiūlymus dėl Savivaldybės teritorijoje veikiančių NVO stiprinimo;

 8.4. dalyvauja rengiant Savivaldybės institucijų ir įstaigų teisės aktų, susijusių su NVO plėtra, projektus;

 8.5. dalyvauja darbo ir ekspertų grupėse NVO plėtros valstybės politikos klausimams svarstyti;

 8.6. atlieka kitas su Tarybos veikla susijusias funkcijas.

9. Taryba, įgyvendindama tikslus ir uždavinius, turi teisę:

9.1. įstatymų numatyta tvarka gauti iš valstybės ir Savivaldybės institucijų, įstaigų bei kitų organizacijų informaciją bei dokumentus reikalingus Tarybos funkcijoms atlikti;

9.2. dalyvauti Savivaldybės tarybos ir komitetų posėdžiuose, kuriuose svarstomi su NVO susiję klausimai;

9.3. kviesti į Tarybos posėdžius Savivaldybės institucijų ir įstaigų, kitų organizacijų atstovus, kitus asmenis (spręsti klausimus, susijusius su Tarybos funkcijų atlikimu).

**III SKYRIUS**

**TARYBOS SUDARYMAS IR VEIKLA**

 10. Taryba sudaroma iš Savivaldybės institucijų, įstaigų, ir Savivaldybėje veikiančių NVO deleguotų atstovų  laikantis šio principo: ne daugiau kaip pusė šios Tarybos narių – Savivaldybės institucijų ir įstaigų atstovai ir ne mažiau kaip pusė Tarybos narių – NVO, veikiančių Molėtų rajono savivaldybės teritorijoje, atstovai. Tarybos sudėtį tvirtina Savivaldybės taryba.

11. Tarybą sudaro dešimt narių:

11.1. septyni nariai iš Savivaldybėje veiklą vykdančių NVO ar jų filialų, vienijančių Molėtų rajono gyventojus;

11.2. trys nariai iš Savivaldybės institucijų.

12. NVO tarybos narių atranka organizuojama tokia tvarka:

12.1. NVO atstovų atranką organizuoja Savivaldybės administracija. 7 NVO atstovus į Tarybą deleguoja savivaldybėje veikiančių NVO susirinkimas. Informacija apie organizuojamą susirinkimą skelbiama Savivaldybės interneto svetainėje ir Molėtų rajono vietinėje spaudoje. Viena NVO į susirinkimą deleguoja vieną atstovą. Tarybos nariai išrenkami paprasta balsų dauguma.

 12.2. Savivaldybės taryba deleguoja 1 atstovą iš Savivaldybės tarybos.

 12.3. Savivaldybės administracijos direktorius deleguoja 2 atstovus iš Savivaldybės administracijos.

 13. Tarybos nario kadencijos trukmė – dveji metai.

 14. Tarybos nario įgaliojimai nutrūksta, jeigu:

 14.1. Tarybos narys atsistatydina savo noru;

 14.2. nutrūksta (baigiasi) jo darbo (tarnybos) santykiai ar narystė atstovaujamoje institucijoje ar organizacijoje;

14.3. jis atšaukiamas jį delegavusios institucijos ar organizacijos iniciatyva.

15. Taryba dirba pagal kasmet sudaromą ir tvirtinamą (protokoliniu sprendimu) veiksmų planą.

**IV SKYRIUS**

**TARYBOS DARBO ORGANIZAVIMAS**

16. Tarybai vadovauja Tarybos pirmininkas (toliau – pirmininkas), jam nesant – Tarybos pirmininko pavaduotojas (toliau – pavaduotojas). Pirmininkas ir pavaduotojas yra renkami metams atskirai slaptu balsavimu pirmojo Tarybos posėdžio metu.

17. Pirmininku išrenkamas daugiausiai balsų surinkęs Tarybos narys. Balsams pasiskirsčius po lygiai, organizuojamas kitas balsavimo etapas dėl po vienodą balsų skaičių surinkusių kandidatų.

Pavaduotojas renkamas balsavusių Tarybos narių balsų dauguma. Jeigu renkant pavaduotoją balsai pasiskirsto po lygiai, lemiamas pirmininko balsas.

18. Jei pirmininku išrenkamas Savivaldybės institucijų atstovas, tai pavaduotoju turi būti renkamas NVO atstovas ir atvirkščiai. Pasibaigus metams, pirmininkas ir pavaduotojas perrenkami rotacijos principu – vienus metus turi būti išrinktas Savivaldybės institucijų atstovas, o kitus – NVO atstovas.

19. Jeigu Taryboje svarstomas klausimas, susijęs su Tarybos nario interesais, Tarybos narys informuoja apie tai Tarybą ir nusišalina priimant sprendimą.

20. Tarybos nariui išėjus iš darbo savo atstovaujamoje įstaigoje arba organizacijoje, arba dėl kitokių priežasčių pasitraukus iš Tarybos, jį delegavusi institucija ar organizacija ne vėliau kaip per 14 kalendorinių dienų Savivaldybės tarybai pateikia naują kandidatūrą.

21. Tarybos pirmininkas:

21.1. planuoja ir organizuoja Tarybos darbą;

21.2. šaukia Tarybos posėdžius ir jiems pirmininkauja, sudaro Tarybos posėdžių darbotvarkę;

21.3. pasirašo Tarybos posėdžių protokolus ir kitus su Tarybos veikla susijusius dokumentus;

21.4. atstovauja Tarybai Savivaldybės institucijose, įstaigose ir organizacijose ar įgalioja jai atstovauti kitus Tarybos narius.

 22. Tarybos techninį aprūpinimą atlieka ir pirmąjį tarybos posėdį šaukia Savivaldybės administracija. Savivaldybės administracijos direktoriaus įsakymu paskirtas darbuotojas atlieka Tarybos sekretoriaus funkcijas ir atsako už dokumentų tvarkymą ir saugojimą.

23. Tarybos sekretorius:

23.1. ne vėliau kaip prieš 3 darbo dienas praneša Tarybos nariams ir kitiems į posėdį kviečiamiems asmenims apie Tarybos posėdžio laiką, vietą, pateikia jiems su Tarybos pirmininku suderintą posėdžio medžiagą ir darbotvarkę;

23.2. rašo Tarybos posėdžių protokolus;

23.3. tvarko su Tarybos darbu susijusius dokumentus, kaupia ir sistemina surinktą medžiagą, vykdo kitus Tarybos sprendimus ir (ar) pirmininko nurodymus.

24. Tarybos veiklos forma yra posėdžiai.

25. Tarybos posėdžiai teisėti, kai juose dalyvauja daugiau kaip 1/2 Tarybos narių.

26. Tarybos posėdžiai atviri. Posėdyje savo nuomonę turi teisę pareikšti Tarybos nariai ir kiti posėdžio dalyviai. Pirmenybė savo nuomonę išsakyti teikiama Tarybos nariams.

27. Taryba priima sprendimus atviru balsavimu, išskyrus renkant pirmininką ir pavaduotoją. Sprendimai priimami posėdyje dalyvaujančių Tarybos narių balsų dauguma. Balsams pasiskirsčius po lygiai, lemia posėdžio pirmininko balsas. Jeigu Tarybos narys nesutinka su sprendimu ir balsuoja prieš, jo atskira nuomonė jo prašymu įrašoma protokole.

28. Tarybos sprendimai įforminami Tarybos posėdžio protokolais, kuriuos pasirašo posėdžio pirmininkas ir sekretorius. Tarybos sprendimai yra rekomenduojamieji.

29. Pasirašyti protokolai išsiunčiami Tarybos nariams ir kitiems posėdžio dalyviams ne vėliau kaip per 7 darbo dienas po posėdžio.

**V SKYRIUS**

**BAIGIAMOSIOS NUOSTATOS**

30. Tarybos posėdžių protokolai saugomi Lietuvos Respublikos dokumentų ir archyvų įstatymo ir kitų teisės aktų nustatyta tvarka ir terminais.

31. Šie nuostatai tvirtinami ir keičiami Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_